SK Úradný vestník Európskej únie C 256/2

Uverejnenie žiadosti o zmenu zápisu v registri podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 256/02)

Týmto uverejnením vzniká podľa článku 7 nariadenia Rady (ES) č. 510/2006 možnosť vzniesť námietku voči žiadosti. Námietky musia byť Komisii doručené v lehote šiestich mesiacov odo dňa tohto uverejnenia.

NARIADENIE RADY (ES) č. 510/2006

Návrh zmeny podľa článku 9 a článku 17 ods. 2

„ESROM“

ES č. DK/PGI/117/0329

CHOP ( ) CHZO ( X )

Žiadané zmeny a doplnenia:

Nadpis (nadpisy) v špecifikácii

Názov X Opis Rozsah územnej pôsobnosti X Dôkaz o pôvode Spôsob výroby X Súvislosti X Označovanie X Vnútroštátne predpisy

Zmena(-y) a doplnenie(-a):

Opis

Syry Esrom 20+ a Esrom 30+ sa už v minulosti vyrábali, ale iba v malom množstve a takmer výlučne na osobitnú objednávku. Vzhľadom na obmedzený objem výroby syrov Esrom 20+ a Esrom 30+ sa tieto výrobky nezahrnuli do pôvodnej žiadosti. Na európskom trhu, a to najmä na trhu v Dánsku, Nemecku a Rakúsku, došlo v posledných rokoch k výraznej zmene a väčší podiel získali druhy syra s nižším obsahom tuku. Preto je nutné zahrnúť do oficiálneho zoznamu chránených druhov syrov aj „Esrom“ s obsahom tuku 20+ a 30+.

Okrem toho sa plánuje vyrábať o čosi vyšší druh syra Esrom, keďže sa dosahuje lepšia kvalita syra, ak pri minimálnej hmotnosti 2 kg dosiahne výšku až 7 cm.

Dôkaz o pôvode

Do oddielu o dôkaze pôvodu sa doplnili požiadavky sledovateľnosti.

Súvislosti

Náčrt historického vývoja sa premiestnil z oddielu o dôkaze pôvodu do oddielu o súvislostiach.

Kontrolný orgán

Doplnili sa údaje o akreditácii súkromných kontrolných orgánov v súlade s normou EN45011.

Označovanie

Opravila sa chyba v oddiele o označovaní, ktorá sa týkala chráneného zemepisného označenia (CHZO) a doplnili sa ustanovenia o syroch s nižším obsahom tuku.

Vnútroštátne predpisy

Zmena údajov o vnútroštátnych predpisoch vyplýva výlučne zo zmeny dánskeho zákona, v dôsledku čoho je nutné uvádzať odkaz na tento nový právny predpis. Obsah ustanovení o syre Esrom ostáva nezmenený.

AKTUALIZOVANÉ ZHRNUTIE

NARIADENIE RADY (ES) č. 510/2006

„ESROM“

ES č. DK/PGI/117/0329

CHOP ( ) CHZO ( X )

Toto zhrnutie sa vypracovalo výlučne na informačné účely. Podrobné údaje sú uvedené v úplnom znení špecifikácie výrobku, ktoré sa dajú získať od vnútroštátnych orgánov uvedených v oddiele 1 alebo od Európskej komisie (1).

1. Príslušný orgán v členskom štáte

Názov: Fødevarestyrelsen Adresa: Mørkhøj Bygade 19 DK-2860 Søborg Telefón: (45) 33 95 60 00 Fax: (45) 33 95 60 01 E-mail: fvst@fvst.dk

2. Žiadateľská skupina

Názov: Foreningen af Danske Osteproducenter Adresa: Frederiks Allé 22 DK-8000 Århus C Telefón: (45) 87 31 20 00 Fax: (45) 87 31 20 01 Zloženie: výrobcovia/spracovatelia ( X ) ostatní ( )

3. Druh výrobku

Trieda 1.3: Syry

4. Opis špecifikácie (zhrnutie podmienok článku 4 ods. 2)

4.1 Názov: „Esrom“

4.2 Opis: Sušený syr, polotvrdý až tvrdý, vyzretý, vyrobený z dánskeho kravského mlieka.

Zloženie:

Esrom 20+: minimálny obsah tuku v sušine 20 %, minimálny obsah sušiny 47 %.

Esrom 30+: minimálny obsah tuku v sušine 30 %, minimálny obsah sušiny 48 %.

Esrom 45+: minimálny obsah tuku v sušine 45 %, minimálny obsah sušiny 50 %.

Esrom 60+: minimálny obsah tuku v sušine 60 %, minimálny obsah sušiny 57 %.

Tvar a hmotnosť (celý syr):

Povrch: tenká, pružná, žltá až oranžovo žltá jedlá kôra s čistou, takmer suchou, tenkou, rovnomerne žltohnedou až červenohnedou vrstvou mazu. Starší syr má mierne mastný povrch v dôsledku opakovanej tvorby mazu.

Farba: rovnomerne žltá až biela.

Štruktúra: rovnomerne rozmiestnené diery nepravidelného tvaru a veľkosti ryže.

Konzistencia: rovnomerná v celom syre. Mäkká, ale syr sa dá krájať.

Vôňa a chuť: jemná, kyslastá, aromatická s nádychom povrchového zrenia. Starnutím sa vôňa a chuť povrchového zrenia stávajú dominantné.

Doba zrenia: minimálne 2 týždne.

4.3 Zemepisná oblasť: Dánsko

4.4 Dôkaz o pôvode: Syr Esrom sa vyrába výlučne z mlieka uvedenej zemepisnej oblasti. Dokumentáciu o výrobe kontroluje kontrolný orgán, ktorý tieto kontroly musí doložiť akreditačnému orgánu. O všetkých dodávateľoch mlieka sa vedú podrobné záznamy, keďže tieto záznamy predstavujú základ platieb za dodané mlieko. Pred odoslaním mlieka z mliekárne sa zásielka označí v súlade s platnými právnymi predpismi, čím sa zabezpečí sledovateľnosť zásielky. Označovanie kontrolujú príslušné orgány.

4.5 Výrobný postup: Surové dánske kravské mlieko sa štandardizuje pokiaľ ide o obsah tuku a nízkopasterizuje. Pridá sa zákvas mliekarenských kultúr a syridlo. Po dosiahnutí požadovanej pevnosti sa syrenina nakrája. Nasleduje miešanie, odstránenie srvátky a zahrievanie. Nakrájaná syrenina sa naplní do foriem, v ktorých sa mierne stlačí. Syr sa schladí, osolí a povrchovo upraví pomocou tvarovateľnej kultúry. Uskladní sa na mieste s vysokou vlhkosťou vzduchu. Po dozretí sa syr umyje, usuší a zabalí.

4.6 Súvislosti: Syr začali vyrábať mnísi v kláštore Esrom v 11. a 12. storočí. Ďalšia výroba v štátnej experimentálnej mliekárni (Statens Forsøgsmejeri) v polovici 30. rokov 20. storočia. Výrobu začala ako prvá mliekáreň Midt-sjællands Herregårdsmejeri a neskôr sa pridali aj ďalšie mliekárne.

Syr Esrom sa ako v rámci Európskej únie, tak aj za jej hranicami považuje za dánsku špecialitu. Dobrú povesť si zachoval vďaka legislatívnej regulácii výroby a štyridsaťročnej kvalitnej práci združenia výrobcov, ktoré sa postarali o zachovanie tradičných a typických vlastností tohto syra.

4.7 Kontrolný orgán:

Názov: Steins Laboratorium A/S, Mejeridivisionen Adresa: Hjaltesvej 8 DK-7500 Holstebro Telefón: (45) 76 60 40 00 Fax: (45) 76 60 40 66 E-mail: info@steins.dk

4.8 Označovanie: Esrom 20+, Esrom 30+, Esrom 45 + alebo Esrom 60+ v závislosti od obsahu tuku, s doplnkom „chránené zemepisné označenie“ alebo „CHZO“.

4.9 Vnútroštátne právne predpisy: Norma pre syr Esrom je stanovená v úradnom príkaze č. 335 o mliečnych výrobkoch z 10. mája 2004.

(1) Európska komisia – Generálne riaditeľstvo pre poľnohospodárstvo a rozvoj vidieka – oddelenie Politika kvality poľnohospodárskych výrobkov, B-1049 Brusel.